Kulttijohtaja Tapani Koivuniemi myös ohjeisti, että naisten on päivittäin ryömittävä miestensä edessä osoittaakseen alamaisuuttaan.

Pakkolaihduttamista, Pyhiä suunantoja, diktatuuria ja ihmetekoja. Näistä koostuu Harhaanjohtajat-kirjan (Docendo) mukaan diplomi-insinööri Tapani Koivuniemen uskonlahko – tai ”konserni”, kuten kirja yhteisöä nimittää.

Rukouspiiristä hengelliseksi yhteisöksi kasvanut lahko pamahti julkisuuteen 2010, kun Helsingin Sanomien Kuukausiliite julkaisi siitä laajan jutun.

Artikkelissa paljastettiin muun muassa, mitä Raamatun sanatarkkaa tulkintaa vaaliva Koivuniemi vaati seuraajiltaan: lasten oli käytävä koulua kotona, sillä kouluissa opetettiin liian maallisia asioita. Evoluutioteoria ei Koivuniemen mielestä nimittäin ”millään logiikalla” pitänyt paikkaansa.

Raija Pelli ja Terho Miettinen kirjansa julkaisutilaisuudessa.­

”Jeesus tykkää laihoista tytöistä”

Jossain vaiheessa Koivuniemi keksi Jeesuksen ”tykkäävän laihoista tytöistä”, jolloin alkoi seurakuntalaisten laihdutuskuuri. Miehillä painoindeksi sai olla korkeintaan 19 ja naisilla 17.

Koivuniemi ohjeisti myös, että naisten on päivittäin ryömittävä miestensä edessä osoittaakseen alamaisuuttaan. Harhaanjohtajat-kirja kertoo, että Koivuniemi kielsi lahkonsa jäseniltä myös uimahallit, koska niissä vaanivat ”bakteerit ja himokkaat homot”.

Himokas tai ei, erään entisen koivuniemeläisen mukaan Koivuniemi itse oli sairaalloisen kiinnostunut seuraajiensa seksuaalisista fantasioista ja sukupuolielämästä. Kultin naisten esimerkiksi piti kertoa avoimesti saamiensa orgasmien laadusta.

Koivuniemi on onnistunut saamaan seuraajansa työskentelemään tarmokkaasti osakeyhtiönsä, IT-alalla toimivan Kustannusosakeyhtiö Koivuniemen, hyväksi. Entiset konsernilaiset kertovat kirjassa, että osa seuraajista teki yhtiössä kuukausittain jopa 300 tuntia töitä.

Nelisenkymmentä seuraajaa

Kaikkea eivät koivuniemeläisetkään kestäneet. Jonkinlaista jäsenkatoa tapahtui sen jälkeen, kun Koivuniemi keksi ”Pyhän suunannon”. Se tarkoitti kielisuudelmia ja hyväilyä muidenkin kuin oman puolison kanssa.

– Moni ei ymmärtänyt, miksi lähimmäisiä pitää pussailla ja antaa lähimmäisen pussata myös omaa puolisoa. Tai miksi pitää laihtua anorektisen näköiseksi. Silloin monille riitti se usko, että Tapani tietää mitä tekee, koska on Herran mies ja rakastaa meitä. Olemme paljon miettineet, mikä mahtaa olla Koivuniemen seuraava uskollisuuskoe, kertoo entinen koivuniemeläinen kirjassa.

Harhaanjohtajat-kirjan toinen kirjoittaja Terho Miettinen sanoo, että nykyään Koivuniemen ”konsernissa” on nelisenkymmentä aikuista jäsentä.

Vesi muuttui bensiiniksi ja enkelit työnsivät autoa

Koivuniemeä kuvaillaan autoritääriseksi johtajaksi, joka pyrkii vahvistamaan asemaansa kertoilemalla ihmeteoistaan. Hän on pysäyttänyt luodin käsillään ja muuttanut vettä bensiiniksi. Jälkimmäinen ihmeistä tapahtui, kun hän oli ollut evankeliointimatkalla Pohjois-Suomessa.

Kuplavolkkarista oli loppunut kesken kaiken bensa, joten hän oli kaatanut vettä polttoainetankkiin ja rukoillut. Lopulta kupla kulki 160 kilometriä tunnissa, ja taustapeiliin vilkaistessaan Koivuniemi oli nähnyt, kuinka enkelit työnsivät autoa eteenpäin.